Document ID: 31991R2265

KOMISSION ASETUS (ETY) N:o 2265/91,
annettu 26 päivänä heinäkuuta 1991,
humalan varmentamista koskevista yksityiskohtaisista säännöistä annetun asetuksen (ETY) N:o 890/78 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon humala-alan yhteisestä markkinajärjestelystä 26 päivänä heinäkuuta 1971 annetun neuvoston asetuksen (ETY) N:o 1696/71(1), sellaisena kuin se on viimeksi muutettuna asetuksella (ETY) N:o 3577/90(2), ja erityisesti sen 2 artiklan 5 kohdan ja 18 artiklan,
sekä katsoo että,
neuvoston asetuksessa (ETY) N:o 1784/77(3), sellaisena kun se on viimeksi muutettuna asetuksella (ETY) N:o 1605/91(4), vahvistetaan yleiset säännöt humalan varmentamisesta,
humalan ja humalatuotteiden jalostus on laajentunut merkittävästi asetuksen (ETY) N:o 890/78(5), sellaisena kuin se on viimeksi muutettuna asetuksella (ETY) N:o 921/89(6), voimaantulon jälkeen,
käytäntö on osoittanut, että humalatuotteiden varmentamisen asianmukaisessa takaamisessa kohdataan joitain vaikeuksia,
ottaen huomioon tekniikoiden jatkuva kehitys vaikuttaa aiheelliselta määrittää mahdollisimman tarkasti suljetun toimintakierron edellytykset ja luonne kaikkien tulkintaerojen välttämiseksi,
toisaalta vaikuttaa aiheelliselta määritellä mahdollisimman täsmällisesti ne viralliset tarkastukset, jotka olisi tehtävä humalan ja humalatuotteiden jalostuksessa, jotta yhteisön jäsenvaltiot varmistavat tehokkaamman ja yhdenmukaisemman varmennusmenettelyn ja asianmukaisen lainsäädännön valvonnan,
on ilmeisesti aiheellista säätää varmentamiseen liittyvien säännösten vakavien rikkomusten seuraamuksista, ja
tässä asetuksessa säädetyt toimenpiteet ovat humalan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 890/78 seuraavasti.
1 Korvataan 1 artiklan g kohta seuraavasti:
"g) `suljetulla toimintakierrolla` humalan käsittely- tai jalostustoimia, jotka suoritetaan virallisessa valvonnassa varmistaen, ettei humalaa tai siitä johdettuja tuotteita ole mahdollista lisätä tai poistaa toimintakierron aikana. Suljettu toimintakierto alkaa sinetöidyn käsiteltäväksi tai jalostettavaksi tarkoitettua humalaa tai humalasta johdettuja tuotteita sisältävän paalin avaamisella ja päättyy humalaa tai jalostettua humalatuotetta sisältävän pakkauksen sinetöimiseen."
2 Lisätään 8 artiklaan kohdat seuraavasti:
"5 Lukuun ottamatta liitteessä V määriteltyjä aineita, ainoastaan varmennettu humala tai varmennetut humalatuotteet voivat päästä suljettuun toimintakiertoon. Ne voidaan päästää siihen yksinomaan siinä muodossa, jossa ne on varmennettu.
6 Jos suljetun toimintakierron jalostusprosessi on keskeytettävä teknisistä syistä valmistettaessa uutteita hiilidioksidin avulla, 1 kohdassa tarkoitettujen viranomaisten on sinetöitävä välituotetta sisältävä pakkaus kyseisellä keskeytyshetkellä. Ainoastaan edellä tarkoitetut viranomaiset voivat rikkoa sinetin jalostuksen jatkamishetkellä."
3 Lisätään 8 a artikla seuraavasti:
"8 a artikla
1 Kun on kyseessä humalatuotteiden valmistus, 8 artiklan 6 kohdassa tarkoitettujen virallisten elinten tai viranomaisten läsnäolo on välttämätöntä. Niiden on valvottava jokaista vaihetta, jalostettavaa humalaa tai humalatuotetta sisältävän sinetöidyn paalin avaamisesta humalatuotteen pakkaamiseen, pakkauksen sinetöintiin ja etiketöintiin saakka.
Viranomaisten tilapäinen poissaolo on sallittu, jos tämän asetuksen säännösten soveltaminen varmistetaan teknisin keinoin.
2 Ennen kuin uusi erä tuodaan jalostuslaitokseen, 8 artiklan 6 kohdassa tarkoitettujen edustajien on tarkastettava, että jalostuslaitteisto on tyhjä ainakin siinä määrin kuin on tarpeen kahden eri erän osien sekoittumisen ehkäisemiseksi. Jos humalan osia, hukkaan menneitä osia, humalatuotteita tai muita humalajohdannaisia on jäänyt toisen humalaerän jalostuksen aikana jalostuslaitteiston osiin, kuten sekoitus- tai käsittelysammioihin, nämä osat on irrotettava laitteistosta soveltuvin teknisin keinoin virallisessa valvonnassa. Ne voidaan liittää takaisin jalostuslaitteistoon ainoastaan virallisessa valvonnassa. Tiivistetyn humalajauheen ja tiivistämättömän humalajauheen tuotantoketjut eivät saa olla fyysisessä yhteydessä toisiinsa, kun näistä toisen tuotanto on käynnissä.
3 Toimijoiden, jotka jalostavat humalaa, on annettava 8 artiklan 6 kohdassa tarkoitetuille edustajille ja kansallisten virallisten toimielinten edustajille, jotka vastaavat asetuksen (ETY) N:o 1784/77 1 artiklan 6 kohdassa tarkoitetusta varmennusmenettelyn noudattamisen valvonnasta, kaikki tiedot jalostuslaitosten teknisestä kokoonpanosta.
4 Humalaa jalostavien toimijoiden on pidettävä täsmällistä kirjanpitoa jalostetuista humalamääristä. Niiden on laadittava jokaisesta jalostetusta humalaerästä luettelo, jossa mainitaan käsiteltävän tuotteen, jalostetun tuotteen, hukkaan menneitten osien ja muiden aineiden painot sekä oletettu kosteushävikki. Käsiteltävän tuotteen osalta, luettelossa on mainittava myös kunkin käytettävän pakkauksen asetuksen (ETY) N:o 1784/77 5 artiklan 1 kohdan b alakohdassa tarkoitettu viitenumero sekä tarkennettava humalalajike. Jos yhteen erään kuuluu useaa lajiketta olevaa humalaa, luetteloon on merkittävä kunkin lajikkeen paino suhteessa erän painoon. Luetteloon on merkittävä jalostetun tuotteen osalta humalan lajike tai, jos on kyseessä lajikeseos, erittely lajikkeittain; kaikki nämä painot voidaan pyöristää lähimpään kilogrammaan.
5 Luettelot jalostetuista määristä on laadittava 8 artiklan 6 kohdassa tarkoitettujen edustajien valvonnassa, ja edustajien on allekirjoitettava ne heti erän jalostuksen päätyttyä. Jalostuslaitoksesta vastaavan henkilön on säilytettävä luettelo vähintään kolmen vuoden ajan.
6 Varmentamismenettelyn noudattamisen valvonnasta vastaavien virallisten toimielinten edustajien on suoritettava näytteiden tarkastuksia varsinaisissa jalostuspaikoissa säännöllisesti ja ilman ennakkovaroitusta. Nämä tarkastukset koskevat edellä tarkoitettujen edustajien työtä, varmennettujen tuotteiden aitoutta, humalan mukana seuraavia todistuksia ja tämän artiklan neljännessä alakohdassa tarkoitettua kirjanpitoa jalostetuista määristä. Kussakin jalostuslaitoksessa on suoritettava vuosittain vähintään viisi tarkastusta.
7 Jäsenvaltioiden on toimitettava komissiolle jäljempänä mainittua ajankohtaa edeltävänä vuonna tiedot varmentamista varten suoritettujen tarkastusten tiheydestä, luonteesta ja tuloksista viimeistään 30 päivänä kesäkuuta kunakin vuonna.
8 Jos todetaan, että humalan valmistuksessa on käytetty ainesosia tai tuotteita, joiden käyttö ei ole sallittu tai jotka eivät ole asetuksen (ETY) N:o 1784/77 5 artiklassa olevien todistuksen merkintöjen mukaisia, ja että tämä johtuu tahallisesta toiminnasta tai toimijan taikka tämän henkilökunnan vakavasta virheestä, kyseisen jäsenvaltion on peruutettava jalostuslaitoksen hyväksyminen varmentamiskeskukseksi. Hyväksyntä voidaan palauttaa aikaisintaan kaksitoista kuukautta tämän peruuttamisen jälkeen. Se voidaan palauttaa toiminnanharjoittajan pyynnöstä kahden vuoden kuluttua tai vakavissa tapauksissa viimeistään kolmen vuoden kuluttua peruuttamisesta."
4 Lisätään tämän asetuksen liitteessä oleva liite V.
2 artikla
Tämä asetus tulee voimaan 1 päivänä syyskuuta 1991.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä heinäkuuta 1991.

Labels: 3
17